Uznesenie Európskeho parlamentu o žiadosti Rumunska o členstvo v Európskej únii (2005/2028(INI))



Úradný vestník 033 E , 09/02/2006 S. 0410 - 0414



P6_TA(2005)0119 Žiadosť o pristúpenie Rumunska k EÚ Uznesenie Európskeho parlamentu o žiadosti Rumunska o členstvo v Európskej únii (2005/2028(INI)) Európsky parlament, - so zreteľom na žiadosť o pristúpenie k Európskej únii, ktorú Rumunsko predložilo 22. júna 1995, - so zreteľom na stanovisko Komisie z roku 1997 k žiadosti o pristúpenie k Európskej únii predloženej Rumunskom, - so zreteľom na pravidelné správy Komisie o pokrokoch Rumunska na ceste k členstvu, pokrývajúce obdobie rokov 1998 až 2004, a na strategický dokument Komisie o pokrokoch vykonaných v rámci procesu rozšírenia (KOM(2004)0657 — C6-0150/2004) [1], - so zreteľom na závery Európskej rady v Bruseli zo 16. - 17. decembra 2004, - so zreteľom na všetky predchádzajúce uznesenia a správy od začiatku procesu rozšírenia až do dnešného dňa, - so zreteľom na návrh Zmluvy o pristúpení Rumunska k Európskej únii, - so zreteľom na výmenu listov medzi predsedom Európskeho parlamentu a predsedom Komisie o plnom začlenení Európskeho parlamentu s ohľadom na začatie uplatňovania jednej z ochranných doložiek Zmluvy o pristúpení, - so zreteľom na článok 45 rokovacieho poriadku, - so zreteľom na správu Výboru pre zahraničné vecí a stanovisko Výboru pre poľnohospodárstvo a rozvoj vidieka (A6-0077/2005), A. keďže našim spoločným cieľom je čo najlepšie sa pripraviť na pristúpenie Rumunska k Únii, B. keďže snahy o dosiahnutie tohto cieľa musia byť späté s politickou vôľou orgánov a mobilizáciou spoločensko-hospodárskych subjektov Rumunska, plne podporovaných rumunskou spoločnosťou, C. keďže rozsah reforiem uskutočnených v Rumunsku v súvislosti s jeho pristúpením je pozoruhodný, najmä vzhľadom na enormné zaostávanie, ktoré bolo potrebné odstrániť v hospodárskej, sociálnej a politickej oblasti, D. keďže obrovské úsilie, ktoré Rumunsko vynaložilo v priebehu transformačného procesu, si zasluhuje bezvýhradné uznanie; keďže zásluhu na tom majú najmä občania, ktorí veľmi trpezlivo znášali bezprecedentný proces politickej a hospodárskej reformy v zmysle "odstráň-alebo-naprav", E. keďže vyhliadka na pristúpenie pôsobila ako katalyzátor zmien a sústredila väčšinu politických síl okolo rovnakého projektu, ktorý sa stal strategickým cieľom Rumunska, F. keďže pokroky, ktoré Rumunsko dosiahlo, umožnili ukončiť rokovania o pristúpení a keďže pred aj po pristúpení je potrebné pokračovať v snahách o odstránenie existujúcich nedostatkov zistených v správe Komisie o pokroku z roku 2004 a v poslednom uznesení Európskeho parlamentu zo 16. decembra 2004 [2], najmä v oblasti súdnictva a vnútorných vecí, pokiaľ ide o boj proti korupcii a organizovanému zločinu a pokiaľ ide o kontrolu hraníc, ako aj v oblasti hospodárskej súťaže, pokiaľ ide o štátnu pomoc a rovnako aj v environmentálnej oblasti, pokiaľ ide o uplatňovanie legislatívy vo všetkých odvetviach a o prispôsobovanie horizontálnej legislatívy, G. keďže v prípade, ak sa tieto snahy naplnia, by Rumunsko malo byť schopné plniť záväzky prijaté počas rokovaní a povinnosti vyplývajúce z pristúpenia a stať sa členom Únie podľa stanoveného harmonogramu v roku 2007, 1. víta rozhodnutie Európskej rady zo 16. - 17. decembra 2004 ukončiť prístupové rokovania s Rumunskom a uzatvoriť tak štvorročné rokovania a niekoľkoročné prípravy, ktoré v značnej miere zmenili sociálnopolitický, hospodársky a kultúrny obraz krajiny a umožnili začať dynamický proces zmien a pokroku; 2. zdôrazňuje, že vyhliadka na pristúpenie k Únii bola silným podnetom pre reformy a že snahy, ktoré vyvinulo Rumunsko, prispeli k modernizácii a demokratizácii krajiny, domnieva sa však, že tento proces ešte zďaleka nie je ukončený; 3. zdôrazňuje neoceniteľnú úlohu, ktorú od roku 1990 zohrávajú mimovládne organizácie a ostatné subjekty občianskej spoločnosti v Rumunsku v demokratizačnom procese, boji proti korupcii, ochrane slobody tlače a úsilí na dosiahnutie nezávislého súdnictva; 4. s uspokojením konštatuje, že v dôsledku procesu transformácie hospodárstva a jeho štruktúr, ktorý sa začal v roku 1997, sa podstatne zlepšila hospodárska výkonnosť a vďaka dôležitým štrukturálnym reformám sa zaviedlo životaschopné trhové hospodárstvo, domnieva sa však, že je ešte potrebné upevniť makroekonomickú stabilitu, aby Rumunsko mohlo čeliť konkurenčnému tlaku a trhovým silám v rámci Únie; vyzýva rumunské úrady, aby pokračovali vo svojom úsilí zmenšiť rozpočtový deficit v záujme toho, aby krajina dosiahla svoje ciele v oblasti inflácie a zníženia deficitu bežných účtov a povzbudzuje rumunské úrady, aby pokračovali v procese privatizácie a reštrukturalizácie, najmä v oceliarskom odvetví; 5. pripomína, že v záujme splnenia záväzkov prijatých počas prístupových rokovaní, ako aj kritérií na vstup potrebných na to, aby sa krajina mohla stať členom Únie podľa stanoveného harmonogramu v roku 2007 je potrebné, aby Rumunsko urobilo všetko pre odstránenie nedostatkov zistených v poslednej správe Komisie o pokroku a v uznesení prijatom Európskym parlamentom 16. decembra 2004; 6. v tejto súvislosti kladie osobitný dôraz na: - účinné uskutočnenie reformy administratívy a súdnictva tak, aby sa verejná správa a súdnictvo vzájomne podporovali a fungovali účinne, transparentne a nezávisle; ďalšie obmedzenie možnosti uplatňovania "naliehavých konaní"; - pokračovanie v boji proti korupcii, najmä proti korupcii na vysokých úrovniach, ktorá napriek v súčasnosti vynakladanému úsiliu naďalej podkopáva spoločensko-hospodársky a politický život krajiny a poškodzuje obraz Rumunska v rámci medzinárodného spoločenstva; - potrebu zabezpečiť kontrolu budúcej vonkajšej hranice Únie a migrácie a potrebu predchádzať obchodovaniu s ľuďmi a pašeráctvu; - potrebu zaručiť úplnú nezávislosť médií a neobmedzenú slobodu prejavu; - posilnenie miestnej a regionálnej správy tak, aby sa zabezpečilo primerané vykonávanie acquis na tejto úrovni; podporiť koncepciu "dobrej správy", správnu kultúru ako aj rešpektovanie etických princípov pri riadení verejného života; - rešpektovanie, uznanie a podporu menšín, aby boli odstránené všetky formy násilia a diskriminácie v tejto súvislosti; - uplatňovanie právnych predpisov o ochrane dieťaťa, ktoré vstúpili do platnosti 1. januára 2005, ako aj urýchlené nájdenie riešenia pre prípady medzinárodnej adopcie a výrazné zlepšenie situácie chorých a zdravotne postihnutých osôb, ošetrovaných na psychiatrických klinikách; - správne a transparentné uplatňovanie nového zákona o štátnej pomoci a prísnu kontrolu tejto pomoci rumunskou Radou pre hospodársku súťaž, v súlade s ustanoveniami Európskej dohody a záväzkami prijatými Rumunskom počas rokovaní; - ďalšie úsilie o ochranu životného prostredia, ktoré bude vyžadovať príslušné investície a zvýšenú opatrnosť, pokiaľ ide o riziká priemyselného znečistenia a odpadové hospodárstvo, čistenie odpadových vôd a hospodárenie s chemickými látkami a geneticky modifikovanými organizmami; 7. konštatuje tiež, že zatiaľ čo priemyselná politika Rumunska je stabilná a do určitej miery predvídateľná, jej administratívna kapacita je nedostatočná, čo bráni v uplatňovaní správnych priemyselných opatrení; rovnako naliehavá je potreba eliminácie štrukturálnych prekážok pre investície, ako je napríklad nadmerná byrokracia a nestabilné legislatívne prostredie; okrem toho zabezpečenie efektívnej stratégie pokiaľ ide o MSP, znamená budovanie inštitúcií, čo je nevyhnutnou podmienkou, ktorá sa musí splniť; 8. usudzuje, že je naliehavo potrebná aj aktívna bezpečnosť zásobovania energiou, keďže vyraďovanie neefektívnych vykurovacích systémov z prevádzky a riešenie otázky neživotaschopných uhoľných baní zostávajú kľúčovými výzvami, ktoré vyžadujú sociálne opatrenia na vyriešenie problémov zamestnanosti; 9. víta skutočnosť, že nová rumunská vláda si stanovila ako kľúčovú úlohu zvýšiť slobodu tlače a nezávislosť médií a s uspokojením konštatuje, že vláda oznámila ukončenie selektívnej štátnej propagácie, ktorá sa používala na vykonávanie politickej kontroly nad médiami, a vypracovanie právnych predpisov s pomocou médií, na vytvorenie transparentného a spoľahlivého systému; 10. berie na vedomie ambiciózny program novej rumunskej vlády a víta jej odhodlanie urýchliť prípravy na vstup a prehĺbiť reformy na zlepšenie životných podmienok a kvality života rumunských občanov; 11. víta pozitívny vývoj vo vzdelávaní Rumunov, vrátane Rómov, detí (pokiaľ ide o školy, infraštruktúry a zariadenia) a vyzýva rumunské orgány, aby naďalej poskytovali prioritu tejto práci, najmä zvyšovaním kvalifikácie a odmeňovania učiteľov; 12. konštatuje, že napriek pokrokom dosiahnutým v boji proti sociálnemu vylúčeniu ako aj v legislatíve o sociálnej ochrane, je potrebné zdvojnásobiť úsilie na znižovanie chudoby a zabezpečenie hospodárskej a sociálnej súdržnosti v krajine, ktorá je naďalej veľmi krehká; 13. víta skutočnosť, že Rumunsko podpísalo Deklaráciu o "Desaťročí začleňovania Rómov" a uznáva záväzok Rumunska na integráciu Rómov prostredníctvom prijímania antidiskriminačných právnych predpisov, ale vyzýva k efektívnejšiemu vykonávaniu opatrení na riešenie segregácie vo vzdelávaní, nevhodného umiestňovania žiakov do škôl pre mentálne postihnutých a predčasného ukončenia školskej dochádzky, nedostatočného prístupu k zdravotnej starostlivosti, verejným a sociálnym službám, vysokej miery nezamestnanosti a zlých podmienok bývania, ako aj opatrení na aktívne zapojenie rómskej komunity na účel dosiahnutia týchto cieľov; 14. poznamenáva, že napriek všeobecnému zlepšeniu situácie v oblasti ochrany menšín sa musia prijať dodatočné opatrenia na zabezpečenie ochrany maďarskej menšiny v súlade so zásadami subsidiarity a samosprávy; 15. podporuje Komisiu v dôslednom monitorovaní pokroku dosiahnutého pri uplatňovaní záväzkov prijatých Rumunskom počas rokovaní; nazdáva sa, že táto kontrola je potrebným a účinným nástrojom nato, aby sa zistili nedostatky a vyvinuli snahy o ich odstránenie v čo najkratšom čase, pričom sa mobilizujú všetky potrebné snahy na úrovni ľudských aj materiálnych zdrojov; žiada Komisiu, aby dbala na to, že pomoc poskytnutá prostredníctvom jednotlivých finančných nástrojov (PHARE, SAPARD, ISPA) bude čo najvhodnejšia a najúčinnejšia; 16. vyzýva rumunské orgány, aby ustanovili jasné a obozretné koexistenčné pravidlá upravujúce zámerné uvoľňovanie odrôd GMO (geneticky modifikované organizmy), aby sa zabránilo tomu, že ustanovenia acquis communautaire, týkajúce sa GMO, budú oslabené v čase pristúpenia; 17. zdôrazňuje, že vykonávanie nových právnych predpisov Spoločenstva o hygiene potravín je určené výlučne na ochranu spotrebiteľov a na zabezpečenie kvality potravín a nemalo by spôsobovať zámernú štrukturálnu koncentráciu v potravinárskom priemysle; podporuje rumunskú vládu v tom, aby využívala fondy SAPARD na diverzifikáciu výroby a podporu decentralizovanej, vysoko kvalitnej výroby potravín; 18. dúfa, že na uplatňovanie spoločnej politiky rybolovu vo všetkých oblastiach budú tí, ktorí riadia sektor, a tí, ktorí v ňom pracujú, schopní urobiť potrebné prípravy, vďaka prideleným potrebným ľudským a finančným zdrojom, a najmä sledovať iniciatívy uvedené v programe SAPARD; 19. zdôrazňuje v tomto ohľade naliehavú potrebu, aby Rumunsko a Komisia v procese identifikácie priorít v rámci strategického rámca pre predvstupové financovanie a štrukturálne fondy, vyčlenili finančné prostriedky potrebné na zlepšenie životných podmienok a liečenie pacientov psychiatrických nemocníc a ústavov; 20. vyjadruje obavy nad dlhými prechodnými obdobiami, ktoré sa dohodli pri rokovaniach, pokiaľ ide o kapitolu životného prostredia a vyzýva Komisiu a rumunské orgány, aby prijali opatrenia na podstatné zlepšenie administratívnej kapacity v oblasti životného prostredia; ďalej opätovne vyjadruje obavy nad plánmi ťažby zlata v Rosia Montana a požaduje, aby sa vykonalo kompletné posúdenie environmentálnych dopadov na účel posúdenia príslušných rizík, najmä vzhľadom na prípadnú kontamináciu kyanidom a rekultiváciu po uzavretí; 21. bude naďalej podrobne sledovať proces, ktorý povedie k pristúpeniu Rumunska k Únii v januári 2007 a žiada, aby ho Komisia pravidelne informovala o tom, ako rumunské úrady dodržiavajú záväzky prijaté v rámci zmluvy o pristúpení, najmä v oblasti boja s korupciou, životného prostredia, spravodlivosti a vnútorných záležitostí a hospodárskej súťaže; zdôrazňuje, že schvaľuje zmluvu o pristúpení s podmienkou, že Rada a Komisia ju plne spoja s prijatím rozhodnutia pre prípad, že by v rámci pristúpenia Rumunska museli byť použité ochranné doložky obsiahnuté v zmluve o pristúpení; 22. upozorňuje na skutočnosť, že prípadné uplatnenie ochranných klauzúl by sa nemalo vnímať ako sankcia, ale ako mechanizmus určený nato, aby sa Rumunsku poskytol čas potrebný na prípravu na integráciu do vnútorného trhu, tak aby nevznikli problémy ani Rumunsku ani politikám Spoločenstva, keďže ich dobré fungovanie je v spoločnom záujme členských štátov a kandidátskych krajín a priamo ovplyvňuje život občanov; 23. je pevne presvedčený, že pristúpenie Rumunska k Únii bude skutočným prínosom pre európsku integráciu z kultúrneho aj politického hľadiska, najmä so zreteľom na snahy o stabilizáciu balkánskeho regiónu a na novú európsku susedskú politiku; 24. konštatuje, že úspech pristúpenia závisí do veľkej miery od podpory a zainteresovanosti občanov pristupujúcej krajiny; preto odporúča rumunským orgánom a mimovládnym organizáciám, aby spustili rozsiahlu, serióznu a objektívnu kampaň na poskytnutie informácií o Únii a jej cieľoch a o výhodách a povinnostiach vyplývajúcich z pristúpenia tak, aby si rumunský národ plne uvedomoval svoju voľbu a aby sa čo najviac zapojil do pokračujúcich príprav; vyzýva tiež Komisiu, aby poskytla príslušné finančné prostriedky na informačné kampane na zvýšenie uvedomenia verejnosti v súvislosti s pristúpením Rumunska (a Bulharska); 25. zdôrazňuje, že pristúpenie Rumunska k Únii by sa nemalo vnímať ako cieľ sám o sebe ale skôr ako možnosť prispieť k európskemu integračnému procesu, ktorého snahou je podporovať mier a európske hodnoty a vytvoriť priestor solidarity a prosperity prostredníctvom rozšírenia jeho výhod na všetky členské štáty a ich obyvateľov; 26. schvaľuje podpísanie zmluvy o pristúpení v apríli 2005 a s potešením víta vo svojich radoch tridsaťpäť parlamentných pozorovateľov z Rumunska; 27. poveruje svojho predsedu, aby toto uznesenie postúpil Rade a Komisii, ako aj vládam a parlamentom členských štátov a Rumunska. [1] Zatiaľ neuverejnené v úradnom vestníku. [2] Prijaté texty z toho dňa, P6_TA(2004)0111. --------------------------------------------------